钦定古今图书集成/方舆汇编/职方典/第1093卷 > 邵武府兵制考 府志
## 钦定古今图书集成/方舆汇编/职方典/第1093卷 > 邵武府兵制考 府志

府总

总镇府　鼎革初，仍以邵武卫为之。顺治十四年，堂屋焚毁，镇将马士秀重建。

协镇兵饷：自设防以来，每年兑解四县银二万六千七十四两有奇。

邵武原无营房，所以民兵杂处。康熙八年内，总督刘有广谘利弊之原，因檄厅县官员、绅衿、里民择空闲善地捐助创建，计八百四十馀间，以为之居。

教场二　一在城南，一在水北，即旧威果营地。邵武城守左右二营。

左营副将一员、中军游击一员，守备一员，千总二员、把总四员，马步战守兵共九百五十名。饷有定额。

右营游击一员，中军守备一员，拨桐山千总二员，把总四员，马步战守兵共六百名。饷有定额。初设邵武卫守备、千总、经历等员，管理屯田饷务。未几，奉裁，屯饷归县征解。